《和邓慎思未试即事杂书 其一》
宋代·曹辅

空庭秋色晚，风露入重闱。白发已无数，故山犹未归。

江湖千里月，砧杵万家衣。把镜西风里，低徊志愿违。

作者简介：（1069—1127）宋南剑州沙县人，字载德。哲宗元符三年进士。历秘书省正字。徽宗多微行，辅上疏切谏，编管郴州。在郴六年，怡然不介意。钦宗靖康间，累迁签书枢密院事。未几，免职。金人围汴京，辅与冯澥出使金营，又从徽宗、钦宗留金军中，寻得归。高宗立，仍旧职。